Saken har versert i snart to år og både Vestby kommune, Vestbys folkevalgte, fylkeskommunen og fylkesmannen har vært inne i bildet. Uthuset er fra før 1900. Det ligger i bevaringssonen og regnes for å ha høy bevaringsverdi.

Les også: Fikk ikke rive gammelt uthus i Son

Familien Baann kjøpte eiendommen i 1987. De har ikke vedlikeholdt uthuset i disse årene, og ønsker å fjerne det.

Dette blir tatt dårlig imot hos vernemyndighetene. Kravet fra Vestby kommune, datert 27. oktober, er entydig:

«Pålegg om utbedring og vedlikehold av uthuset må være gjennomført innen 31. desember 2010.»

Mobbing

– Hvis dette uthuset er så forferdelig viktig, hvorfor ikke flytte det ned på Kystkultursenteret ved siden av Jostushuset. Da fikk jo alle glede av det. Jeg er villig til å donere det til historielaget, sier Baann som føler at enkelte naboer har rottet seg sammen mot ham til noe som tenderer til mobbing, og at kommunen nærmest er fanatisk i sitt krav om bevaring.

Baann etterlyser også et besøk av overordnet myndighet på tomta.

– Bygningssjefen får selvfølgelig støtte av fylkesmannen og Akershus fylkeskommune i sin sak. Jeg har til dags dato ikke fått noen bekreftelse på at fylkesmannen har vært her for å se om det er mulig å bygge på tomta eller ikke. Det skrives bare at uthuset er av lokal, regional og nasjonal interesse.

Når det gjelder deling og bygging, er spørsmålet avgjort av planutvalget. Resultatet gikk ikke Baanns vei, og det gjorde heller ikke klagen til fylkesmannen.

Søker om riving

Owe akter ikke å gi seg nå heller, selv om han vet at han risikerer både bøter og engangsmulkt:

– Jeg har ikke bruk for dette uthuset og kommer nå til og søke om å få rive det. Det kan vel ikke være slik at jeg for all framtid må holde uthuset staselig og i orden for noen naboer?

Les også: Hjelp til gamle hus

Risikerer kjempebot

For bygningssjef Hans Christian Fæste handler ikke saken om naboers synsing, men om områdets og uthusets faktiske status.

– Saken er ferdig behandlet og avgjort. Kommunen kommer til å se meget alvorlig på det, dersom ikke eieren nå gjør som han blir pålagt. Baann har fått avslag, både på fradeling og riving. Saken er endelig og han har fått en frist.

– Hva skjer hvis han ikke overholder pålegg og frist, og river bygget?

– Da snakker vi om overtredelsesgebyr. Ifølge loven kan dette fastsettes helt opp mot 400.000 kroner. Han har frist til 31. desember. Tvangsmulkt og løpende dagmulkt skjer fra første arbeidsdag i januar.

Les også: Rev hus i vernesonen

Les også: Avviser Kleiva-saken